Karol II. (Anglicko)

Karol II. (* 29. máj 1630, Londýn, Anglicko – † 6. február 1685, Londýn) bol kráľ Anglicka, Škótska a Írska z dynastie Stuartovcov (1660 – 1685 de facto, aj keď de iure od roku 1649).

 Životopis 
Narodil sa ako druhý syn Karola I. a Henrietty Márie Bourbonskej, dcéry francúzskeho kráľa Henricha IV.

V roku 1649 v dôsledku občianskej vojny jeho otca popravili a Karol II., ktorý sa v tom čase nachádzal na kontinente, kam ho poslali z dôvodu obáv o jeho život, sa stal de iure novým kráľom. Aj keď v Anglicku vyhlásili republiku s názvom Spoločenstvo Anglicka na čele s Oliverom Cromwellom, Karola vyhlásili za kráľa Škótov za podmienky, že škótska cirkev si zachová svoju presbyteriánsku podobu a nebude nútená prijať anglikánstvo. Jeho súhlas s touto podmienkou významne prispel k jeho popularite v Škótsku a zároveň neobľúbenosti v Anglicku. Po korunovácii za kráľa Škótov a následnej neúspešnej invázii do Anglicka v roku 1651 sa Karol II. musel uchýliť do španielskeho exilu.

 Stuartovská reštaurácia 
Po smrti Olivera Cromwella v roku 1658 a abdikácii jeho menej schopného syna Richarda sa vtedajší republikánsky správca Škótska George Monck z obáv pred hroziacim nástupom anarchie rozhodol využiť situáciu, a potom, čo vojensky ovládol Anglicko, podporil v roku 1660 Karolovo znovudosadenie na trón (tzv. stuartovská reštaurácia).

 Manželstvo a potomstvo  
Manželkou Karola II. bola od mája roku 1662 portugalská princezná Katarína z Braganzy (1638 - 1705). Karol II. zomrel bez legálneho potomstva, a tak sa po jeho smrti kráľom stal jeho mladší brat Jakub, vojvoda z Yorku, ako Jakub II.. Kráľ Karol II. však mal z viacerých nemanželských vzťahov početných ľavobočkov, z ktorých najvýznamnejším bol James Scott (nazývaný aj James Crofts alebo James Fitzroy), vojvoda z Monmouthu, syn kráľovej milenky Lucy Walterovej, ktorý sa po otcovej smrti pokúsil vojensky uzurpovať si trón. Jeho malé vojenské oddiely však boli porazené krátko po vylodení v južnom Anglicku a on sám bol popravený sťatím hlavy dňa 15. júla 1685.HROCH, M. a kol: Encyklopedie dějin novověku 14921815. Praha 2005, s. 201.

 Genealógia 

 Referencie 

 Literatúra 
 KUNEC, Patrik: Karol II. Stuart : kráľ v dobe veľkej neistoty. In: Historická revue, roč. XXXIV, 2023, č. 7, s. 22  28.

 Iné projekty 

Kategória:Králi Anglicka
Kategória:Králi Škótska
Kategória:Vládcovia Írska
Kategória:Následníci trónu
Kategória:Protestantskí panovníci
Kategória:Pochovaní vo Westminsterskom opátstve
Kategória:Vojvodovia z Cornwallu
Kategória:Princovia z Walesu
Kategória:Stuartovci